b"\n_START_ARTICLE_\nPikselis\n_START_PARAGRAPH_\nPikselis (i\xc5\xa1 angl. picture 'vaizdas' + element 'elementas')\xc2\xa0\xe2\x80\x93 vienas i\xc5\xa1 daugyb\xc4\x97s ta\xc5\xa1k\xc5\xb3 ar vienos spalvos laukeli\xc5\xb3, kurie, kartu kaip dvimat\xc4\x97 matrica, sudaro vaizd\xc4\x85 arba vis\xc4\x85 ekrano turin\xc4\xaf. Rastrin\xc4\x97je grafikoje tai ma\xc5\xbeiausias adresuojamas elementas, turintis tokias charakteristikas kaip spalva ir \xc5\xa1viesumas. Pikselio adres\xc4\x85 atitinka jo fizin\xc4\x97s koordinat\xc4\x97s._NEWLINE_Kiekvienas pikselis yra originalaus vaizdo m\xc4\x97ginys; paprastai kuo daugiau m\xc4\x97gini\xc5\xb3, tuo originalus vaizdas atvaizduojamas detaliau. Kiekvieno pikselio ry\xc5\xa1kumas skiriasi. Spalvoto vaizdo sistemose spalv\xc4\x85 paprastai \xc5\xbeenklina trys ar keturi ry\xc5\xa1kumo komponentai, tokie kaip raudona, \xc5\xbealia ir m\xc4\x97lyna arba \xc5\xbeydra, purpurin\xc4\x97, geltona ir juoda."